
Sažetak Cilj: Registrirati svece kojima se u kršćanskoj 
tradiciji pripisuje moć zaštite od bolesti probavnog sustava 
te objasniti njihovu međusobnu vezu ili simbolično značenje. 
Metode: Obrada hagiografske i sakralno-ikonografske literature, 
obilazak crkava, samostana i muzeja te razgovor s osobama 
koje poznaju sakralnu i pučku tradiciju. Rezultati: Iz bogate 
kršćanske i etnografske baštine, kao svojevrstan specifikum 
izdvojeno je 15 svetaca za koje se u puku tradicionalno vjeruje 
da imaju zaštitničku moć ili da pomažu kod bolesti vezanih za 
probavni sustav. Uz želudac i popratne bolesti vežu se: Franjo 
Asiški, Ivana Franciska de Chantal i Toma Akvinski. Kod grčeva 
u trbuhu, crijevnih bolesti, proljeva i upale crvuijka pomažu: 
Albertino, Batilda, Erazmo, Ignacije Lojoiski, Pantaleon, Pavao, 
Udalrik, Veronika G iuliani i VVolfgang. Zaštitnici od bolesti jetre 
su: Franjo Asiški, Josip Benedikt Cottolengo i Toma Akvinski. 
Oboljeli od tifusa i paratifusa zazivaju sv. Damaza, a u epidemi¬ 
jama kolere zaštitnici su sv. Franjo Marija iz Camporossa i sv. 
Udalrik. Uz kratke hagiografske naznake dano je i objašnjenje 
o vezi pojedinog sveca s određenom bolesti. Zaključak: Prezen¬ 
tirani primjeri pokazuju kako se interdisciplinarnim pristupom 
kršćanskoj tradiciji može doći i do drugih saznanja koja nadilaze 
uske religijske poruke. U ovom primjeru to su prilozi povijesti 
medicine u najširem smislu. 


Ključne riječi: etnomedicina, probavni sustav, religija, 
kršćanstvo, sveci 


Summary Goal: To register saints who are attributed 
the power to protect against gastrointestinal diseases in the 
Christian tradition and explain their correlations or symbolic 
meaning. Methods: The analysis of hagiographic and sacred- 
iconographic literature; tour of churches, monasteries and 
museums, and interviews with peopie familiar with sacred and 
popular tradition. Results: 15 saints believed to have protective 
povvers or helping with gastrointestinal diseases represent a 
specific phenomenon and make a part of the rich Christian and 
ethnographic heritage. The following saints are associated with 
gastric and related diseases: Francis of Assisi, Jane Frances 
de Chantal and Thomas Aquinas. The saints associated with 
abdominal cramps, intestinal diseases, diarrhea and appendi- 
citis are: Albertino, Bathilde, Erasmus, Ignatius Loyola, Panta¬ 
leon, Paul, Udalric, Veronica Giuliani and VJoifgang. The saints 
protecting from liver diseases are: Francis of Assisi, Joseph 
Benedict Cottolengo and Thomas Aquinas. The peopie suffer- 
ing from typhoid fever and paratyphoid fever can ask for help 
from St. Damasus, while St. Francis Mary Camporosso and St. 
Udalric protect in cholera epidemics. Brief hagiographic descrip- 
tions are accompanied with the explanations ofthe relationship 
between a particular saint and a disease. Conclusion: The 
presented examples show how an interdisciplinary approach to 
the Christian tradition can expand our knowledge beyond the 
religious message itself. In this particular example, this is the 
contribution to the history of medicine in the full sense. 

Key vvords: ethnomedicine, gastrointestinal system, religion, 
Christianity, saints 


Sveci zaštitnici i njihove 
“.specijalizacije” 

Jedan od osebujnih fenomena po kojima se kršćanstvo 
izdvaja od ostalih religija svakako su blaženi i sveci. To 
su u pravilu stvarne osobe koje su se za života istakle 
kršćanskim krijepostima i umrle "na glasu svetosti” te su 
osim toga za života ili poslije smrti činile čudesa. Stoga 
se većini njih dodatno pripisuju i specifične protektivne 
sposobnosti pa ih zato kao svoje zaštitnike štuju određene 


skupine ljudi. Među njima oko 180 ih je prihvaćeno za 
zaštitnike od određenih bolesti ili pomoćnike u određenim 
kritičnim situacijama (1). 

Razlozi zbog kojih je pobožni puk pojedine svece prihvatio 
za zaštitnike od pojedinih bolesti vrlo su različiti i neobično 
zanimljivi. U ranokršćanskih svetaca i mučenika najčešća 
je asocijacija s dijelom tijela na koji je bila usmjerena tor¬ 
tura, način usmrćivanja ili neočekivani događaji koji su se 
pritom zbili. Sv. Apolonija će postati zaštitnicom od bolesti 
zubi jer su joj krvnici čupali zube, sv. Agati su amputirali 

dojke pa je zazivaju dojilje i žene s bolestima u dojkama, 
sv. Erazmu su čupali crijeva pa je postao zaštitnikom od 
trbušnih bolesti, sv. Bartolu su derali kožu, sv. Lovro je 
pržen na žaru. Sv. Sebastijan je usmrćen strijelama koje 
od pamtivijeka asociraju na Apolona i kugu kojom je u 
obliku strijele kaznio izdaju Ahejaca. Munja koja će spaliti 
okrutnog oca sv. Barbare pribavit će svetici zaštitničke 
moći glede vrućica i opeklina... Česti su primjeri bolesti od 
kojih su budući sveci bolovali i uspješno im se suprotstav¬ 
ljali, ili pak pomagali oboljelima (sv. Rok i kuga). Neki su 
sretno preživjeli nezgode: sv. Ivan Apostol i sv. Benedikt 
- trovanje, a sv. Pavao ugriz zmije otrovnice (1, 2). Neki od 
njih, poput svete braće Kuzme i Damjana bili su izuzetno 
uspješni liječnici, a drugi su se istakli u nekim specifičnim 
situacijama (sv. Blaž i bolesti grla) (3, 4). Uz to nerijetke 
su i druge asocijacije poput onih proizašlih iz imena kao 
u slučaju sv. Lucije i bolesti očiju (lat. Iux = engl. light) ili 
pratećih ikonografskih simbola, poput svinje i psa uz sv. 
Antona Opata, koji će ovom svecu pribaviti zaštitništvo od 
bolesti domaćih životinja i zoonoza... (1, 2). 

Cilj i metode istraživanja 

Za ovu priliku izdvojeno je 15 svetaca za koje se u 
kršćanskoj tradiciji cijeni da imaju zaštitničku moć ili da 
pomažu kod bolesti vezanih za probavni sustav. 

Cilj je prikaza da se uz kratke hagiografske prezentacije 
objasni veza rečenih svetaca s bolestima probavnog sus¬ 
tava i podsjeti na njihovo značenje u tradicionalnoj etno- 
medicini kršćanskoga puka. 

Kao i u prethodnim radovima sa sličnim temama (5-7) i 
ovoga su puta primijenjene identične metode. Podaci su 
najprije prikupljani iz općih i enciklopedijskih izdanja iz 
tog područja (8). Slijedi opća hagiografska literatura (9) i 
specijalna bibliografska djela o svecima zaštitnicima (1, 
10,11). Dio podataka dobiven je i putem interneta (12-15). 
Istraživanje je provedeno i na terenu obilaskom sakralnih 
objekata i etnografskih muzeja te razgovorom s ljudima 
koji poznaju sakralnu i pučku tradiciju. 

Rezultati 


Nakon temeljnog pregleda dostupne literature i sku¬ 
pljenog materijala za ovu priliku registrirano je i izdvojeno 
15 svetaca koji se vežu uz organe ili bolesti probavnog 
sustava. Franjo Asiški, Ivana Franciska de Chantal i Toma 
Akvinski vežu se uz bolesti želuca. Kod grčeva u trbuhu, 
crijevnih bolesti, proljeva i upale crvuljka pomažu: Alber- 
tino, Aredije, Batilda, Erazmo, Ignacije Lojolski, Pantaleon, 
Pavao, Udalrik, Veronika Giuliani i VVolfgang. Zaštitnici od 
bolesti jetre su: Franjo Asiški, Josip Benedikt Cottolengo i 
Toma Akvinski. Oboljeli od tifusa i paratifusa zazivaju sv. 
Damaza, a u epidemijama kolere zaštitnik je sv. Franjo 
Marija iz Camporossa. 


Zaštitnici od bolesti želuca 

Sv. Franjo Asiški (Asiz, 1182. -1260.) 

Upravo je nevjerojatno koliko se medicinskih refleksija 
isprepleće s njegovim svetim životom. Počelo je susre¬ 
tom s gubavcem pred crkvom sv. Damjana u Asizu, što 
je preusmjerilo njegov životni put pa će od nestašnog 
mladića iz imućne obitelji postati utemeljiteljem najbrojni¬ 
jeg i najpopularnijeg kršćanskog reda franjevaca i jednom 
od najimpresivnijih ličnosti u povijesti Crkve. Kasnije, na 
čestim putovanjima budući se svetac nebrojeno puta sus¬ 
retao s takvim i sličnim bolesnicima, ili su oni hodočastili 
k njemu. Uz to nemjerljivo je bila značajna njegova 
nazočnost tijekom čestih kužnih i inih epidemija. A bio je 
sv. Franjo ne samo siromašan već i vrlo krhka zdravlja, pa 
će tako skrhan mnogim bolestima, relativno mlad, u 44. 
godini izdahnuti u Asizu 4. listopada 1226. godine. Za 
života je imao stalne želučane smetnje, vjerojatno zbog 
vrijeđa na dvanaesniku, a možda i raka na želucu. Biografi 
navode i smetnje s jetrom (na što bi upućivali simptomi 
vodene bolesti s oticanjem nogu) te sa slezenom (?). Uz to 
vrlo je sigurno da je bolovao i od sušice te da je prebolio i 
malariju. Patio je od teških i upornih glavobolja popraćenih 
smetnjama vida (gotovo je oslijepio) i bolima u očima, što 
bi moglo biti posljedica glaukoma uz kronični iridociklitis te 
trahoma dobivenog negdje na Istoku. Svetac je sve svoje 
tegobe neobično hrabro podnosio služeći tako primjerom 
sljedbenicima i puku koji će, bolujući od tih bolesti, u sv. 
Franji tražiti zaštitnika i utjehu (slika 1). 



Slika 1. Franjo Asiški je među inim vjerojatno bolovao i od vri¬ 
jeđa na dvanaesniku, možda i raka na želucu te vodene 
bolesti zbog smetnji s jetrom. (Paulus-Antonius Senser: 
Zanos sv. Franje. Ulje na platnu, oko 1750. Samostan 
crkva Našašća svetoga Križa, Osijek) 

Ivana Franciska de Chantal (Dijon, 1527. - Moulins, 
1641.) 

Nakon što je mlada s četiri sina ostala udovicom, pre¬ 
sudno će joj biti duhovno druženje s dva buduća sveca 
- Franjom Saleškim i Vinkom Paulskim. Oni su je nadah- 
nuli i poduprli u osnivanju samostana koji je postao 
utočištem udovicama i ženama koje nisu mogle ispuniti 
stroge uvjete drugih redovničkih zajednica. 

U tradiciju je ušla kao zaštitnica od želučanih bolesti, jer 
je za života dugo patila i uspješno se nosila s takvih smet¬ 
njama. Uz to zaziva se i kao zaštitnica od paralize. 


Batilda (VII. st.) 

Irkinja, žena Klodviga II. u franačkoj pokrajini Neusteriji. 
Nakon muževe smrti povukla se u samostan što ga je 
ranije bila podigla u Challesu. 

Zapamćeno je da je potkraj života oboljela od neke teške 
crijevne bolesti s jakim i upornim grčevima koje je uspi¬ 
jevala smiriti jedino molitvama. Kako je već prije, kao 
vladarica, stekla ugled u puku, razumljivo je da će i njezin 
način u nadvladavanju bolesti nadahnjivati mnoge koji su 
patili od najrazličitijih trbušnih bolesti - od grčeva i proljeva 
do upala crvuljka. 


Toma Akvinski (Frosinone, 1225. - Pariz, 1274.) 

Markantan profesor na sveučilištima u Orvietu i Napulju, 
legendarni profesor u Parizu i jedan od najboljih crkvenih 
mislilaca i pisaca. Uz brojna djela, svakako najvažnije je 
“Summa theologiae” slijedom čega se s pravom sma¬ 
tra “najsvetijim među učenjacima i najučenijim među 
svecima". 

Zbog svoje učenosti univerzalni je zaštitnik školaraca, 
poglavito akademičara te knjižara. Budući da je za života 
patio zbog gastritisa koji je stoički podnosio, postao je 
zaštitnikom od želučanih i jetrenih bolesti (slika 2). 



Slika 2. Sv. Toma Akvinski bolovao je od gastritisa koji je stoički 
podnosio. (Benozzo Gozzoli. Trijumf sv. Tome Akvinskog. 
1471. Tempera na dasci, Louvre, Pariz.) 


Grčevi u trbuhu, crijevne bolesti, proljev, 
upala crvuljka 

Albertino (XIII. st.) 

Benediktinac u samostanu Santa Croce di Fonte Avelana, 
zatim generalni prior kongregacije. U crkvenoj povijesti slavi 
se zbog zasluga oko uspješnog smirivanja konflikta između 
Crkve i lokalnog stanovništva. No, kako i zašto je izabran 
za zaštitnika od boli u trbuhu i od proljeva, nažalost, kao i 
u još nekim slučajevima, nije zabilježeno. 


Erazmo (lll./IV. st.) - Biskup iz Formija u južnoj Italiji, koji je 
svoje mučeništvo proživio u doba Dioklecijanova progon¬ 
stva 303. Po nekim predajama najprije je bio biskup u 
legendarnoj Antiohiji, odakle ga je anđeo odnio na zapad 
gdje je bio mučen i pogubljen, prema nekima u Sirmiju, no 
prema drugima odnesen je u Ohrid, a pogubljen u Italiji. 
Tortura kojoj je bio podvrgnut po mnogočemu je osebujna: 
živomu su mu rasporili utrobu i čupali organe, a crijeva 
namatali na vitlo. To će poslužiti kao logična asocijacija 
pri izboru ovoga sveca za zaštitnika i pomoćnika u svim 
bolima u trbuhu, poglavito crijevima, i pratećim upalama 
te bolima tijekom porođaja. Usputno možemo spomenuti 
da je motovilo kao “mučenički alat” potaklo tokare da sv. 
Erazma proglase svojim zaštitnikom, a zbog namotanih 
crijeva, koja se ponekad doimlju poput brodskoga užeta, 
zagovornikom ga prihvatiše i užari, pa i mornari (slika 3). 



Slika 3. Sv. Erazmo - zaštitničke moći proizasle iz torture. 

(Mučeništvo sv. Erazma, ulje na platnu nepoznatog pav¬ 
linskog slikara, župna crkva sv. Ane, Križevci) 


Ignacije Lojolski (Dvorac Loyola, u Baskiji, 1491. - Rim, 

1556.) 

Osnivač Družbe Isusove, elitnog reda koji će postati jednim 
od stupova Katoličke crkve. U mladosti započetu vojničku 
karijeru bio je prisiljen zapustiti zbog teškog ranjavanja. Za 
dugotrajnog liječenja počinje izučavati knjige s vjerskim 197 

sadržajem, nakon čega i sam počinje pisati. Zahvaljujući 
takvom preobraćenju, uspijeva nadvladati ne samo fizičku 
bol tijekom i nakon kirurških zahvata kojima je bio više 
puta podvrgnut, već i doseći duhovni mir u kojem će 
nastati znamenite “Duhovne vježbe”, svojevrsni “vademe- 
kum” budućoj subraći reda “Družbe Isusove”. Prizdravivši, 
nastavlja studij koji završava u Parizu gdje s nekolicinom 
istomišljenika godine 1534. osniva “Družbu Isusovu”. U 
Rimu dovršava pravila Družbe te od pape ishoduje ure¬ 
dovno priznanje i do iznenadne smrti godine 1556. ostaje 
njegovim prvim generalom. 

Ubrzo nakon smrti postaje višestrukim patronom - najpri¬ 
je svojih sljedbenika isusovaca, zatim duhovnih vježbi, 
domova za duhovne vježbe te djece i ratnika. Premda nije 
potpuno jasno zašto su mu se počeli obraćati i oboljeli od 
upala u trbuhu, poglavito kod upale crvuljka, asocijacija bi 
mogla biti s nizom teških operacija s pratećim vrućicama 
kojima je bio podvrgnut nakon ranjavanja u ratu. 

Pantaleon (Nikodemija, lll./IV. st.) 

Uz sv. Luku Evanđelista te svetu braću Kuzmu i Damjana, 
Pantaleon je zacijelo najveći liječnik među kršćanskim 
svecima. Popularnost stečena po čudesnim izlječenjima 
izazvala je veliku zavist dijela liječnika koji ga kao kršćanina 
zbog krivovjerstva prijaviše caru. Ne mogavši podnijeti Pan- 
taleonov trijumf na montiranome procesu, uvrijeđen i pred 
narodom ponižen, car presudi Pantaleonu smrtnu kaznu u 
najtežim mukama. 

Nemalo zatim svečev kult podjednako se je raširio na 
Istoku i na Zapadu, gdje ga zazivaju u najrazličitijim prilika¬ 
ma i mnogim bolestima, a kao svojevrsna “specijalnost” 
pripisuje mu se pomoć kod grčeva u trbuhu te hernije 
i hidrokele. Uz to, u našoj se tradiciji štuje i kao jedan 
od četrnaest svetih pomoćnika. Za razliku od preostale 
trinaestorice, kojima se pripisuje manji broj dijagnoza, uz 
sv. Pantaleona stoji samo atribut “liječnik", kao dovoljan 
dokaz o poštovanju njegova liječničkog umijeća. 

Pavao Apostol (I. st.) 

Nakon čudesnog preobraćenja na kršćanstvo i kraćeg 
pustinjačkog života pridružuje se Kristovim učenicima. 
Zahvaljujući izuzetnom daru propovijedanja i brojnim pos¬ 
lanicama, postat će jedna od središnjih ličnosti prve Crkve. 
Na trećem velikome misionarskom putovanju bi uhićen 
u Palestini i sproveden u Rim, gdje će skupa s Petrom 
podnijeti mučeništvo i na kraju, kao Rimljanin biti pogu¬ 
bljen odrubljivanjem glave mačem. Štuju ga najčešće kao 
zaštitnika nekih zanimanja, smatra se zaštitnikom od ugri¬ 
za otrovnih zmija, a zaziva se kod bolesti ušiju i nagluhosti 
te pri grčevima u trbuhu. U prvom slučaju ishodište je 
legenda prema kojoj je najednom od putovanja, na Malti, 
sretno preživio ugriz otrovnica, a u drugom oživljavanje 
mladića koji je, nastojeći čuti njegovu propovijed, pao s 
visokog zida. Glede grčeva, izvor asocijacije nažalost nije 
znan. 

Udalrik (Augsburg, 890.- 973.) 

Jedan od najštovanijih njemačkih svetaca koji će od 
svoje trideset i treće godine do smrti obnašati čast 
198 biskupa u rodnome gradu. Podjednako je ostao zapamćen 


po uspješnome duhovnom poslanju i javnom djelovanju. 
Najprije je posredovao u pomirenju cara Otona I. s odmet- 
nutim sinom, a zatim je, tijekom najezde Mađara 955., 
samo u svećeničkoj mantiji, stao na čelo vojske i zaustavio 
napadače. Postavši za života ne samo duhovnim pasti¬ 
rom već i stvarnim vođom, nakon smrti trajno je zaživio 
i u legendi. U Njemačkoj te mnogim drugim krajevima 
bespomoćni mu se puk tradicionalno obraća u najtežim 
situacijama i uz brojne bolesti, kao što su: epilepsija, 
delirantna stanja, vrućice, slabosti, trajna povraćanja, 
a nakon njezine pojave (XVIII. i XIX. st.) i nova pošast - 
kolera. Za većinu dijagnoza teško bi bilo pronaći pouzdani¬ 
ju asocijativnost u stvarnosti i legendama, no u usporedbi 
s veličinom kulta, to i nije presudno važno. 

Veronika Giuliani (Mercatello, 1660. - Citta di Castello, 
1727.) 

U sedamnaestoj godini stupa u red reformiranih kapucinki 
koje će po sv. Klari dobiti ime klarise. Najveći dio života 
provela je u samostanu Citta di Castello u Umbriji gdje 
je trideset godina podučavala novakinje. Cijeli joj je život 
bio ispunjen tajanstvenim viđenjima i porukama, pojavile 
su joj se i karakteristične stigme, a na kraju je doživjela i 
moždani udar s trajnim posljedicama. Kako je uz to bolo¬ 
vala i od kroničnih trbušnih bolesti, očito joj, fizički gle¬ 
dano, život nije bio lagan. No, kako je buduća svetica sve 
tegobe bespogovorno podnosila u slavu svoga zavjeta, to 
se nadaleko pročulo, pa će nakon smrti biti proglašena 
i štovana kao zaštitnica od moždane kapi te febrilnih 
trbušnih bolesti, poglavito upale crvuljka i dizenterije. 

Wolfgang (Pfullgen, 924. - Regensburg, 994.) 

Predavač i dekan u katedralnoj školi u Trieru, misionar po 
Češkoj i Mađarskoj, osnivač biskupije u Pragu. Kao biskup 
u Regensburgu zapamćen je po brojnim izgrađenim crk¬ 
vama i samostanima te javnim djelovanjem u cijeloj Bavar¬ 
skoj. Vjerovanje u njegove čudesne moći započinje još za 
njegova života, a trajnu karizmu stječe zahvaljujući više 
od 200 zabilježenih svjedočanstava o čudesnim ozdrav¬ 
ljenjima brojnih bolesnika koji su nastavili hodočastiti na 
svečev grob ili u crkve posvećene njemu. Među ozdrav- 
Ijenima najčešće dijagnoze bile su: uzetost, moždani udar 
i bolesti očiju, a odmah za njima slijedili su bolesnici s 
kroničnim bolima u trbuhu i proljevima te bolesti nogu, 
kostobolje, kraste i krvarenja. 

Bolesti jetre 

Josip Benedikt Cottolengo (Bra kraj Cunea u Italiji, 1786. 
- Torino, 1847.) 

Kanonik katedrale u Torinu. Impresioniran sudbinom 
napuštenih bolesnih rasprodao je sve svoje iole vrijedno, 
kupio mali stan, a zatim i baraku u koje je smjestio neko¬ 
liko bolesnih beskućnika kojima posvećuje preostali dio 
života. Umro je u epidemiji tifusa 1842. godine. Primarno 
se štuje kao zaštitnik od zaraznih bolesti, a nakon što se 
kasnije ukazao u snu jednoj časnoj sestri koja je potom 
čudom ozdravila od jetrene ciroze, sv. Josip Cottolengo 
biva prihvaćen i za zaštitnika od bolesti jetre. 

Kao zaštitnici od bolesti jetre cijene se još Franjo Asiški i 
Toma Akvinski o kojima je bilo riječi među zaštitnicima od 
bolesti želuca. Dok je prvi svetac vjerojatno bolovao i od 
ciroze, u drugom slučaju asocijativnost nije poznata, no 
mogla bi se temeljiti na krivoj prosudbi o vezi gastričnih 
kolika i jetre. 

Zarazne bolesti vezane uz probavni trakt 

Uz zarazne bolesti lokalizirane u probavnom traktu u 
kršćanskoj pobožnosti kao specifični zaštitnici i pomoćnici 
zaživjeli su “specijalisti" za koleru, tifus i paratifus. 

Franjo Marija iz Camporossa (1804. - 1866.). Dok je 

za teške epidemije kolere 1866. godine u Genovi najveći 
dio prestrašenog pučanstva pobjegao u okolna brda, 
otac Franjo dobrovoljno se javio za ispomoć u bolnicu za 
kužne bolesti te samoinicijativno obilazio kuće, pronalazio 
bolesne, dvorio ih i pomagao koliko su mu snage i znanje 
dopuštali. Nažalost, uskoro je i sam obolio od kolere i 
nakon tri dana umro. Nakon prestanka epidemija u puku 
se pročuo glas o njegovoj žrtvi što ga je zatim uzdiglo na 
čast sveca i pribavilo mu atribut svetog zaštitnika od kolere 
(slika 4). 



Slika 4- Su Franjo Marija iz Camporossa — primjer sveca koji je, 
pomažući oboljelima od kolere, i sam obolio i umro od te 
bolesti 


Udalrik - kao i za većinu navedenih bolesti tako je i za 
koleru, nakon prvih pandemijskih valova krajem XVIII. i 
tijekom XIX. stoljaća, sv. Udalrik izabran za zaštitnika od te 
nove i nepoznate bolesti na osnovi trajno stečenog auto¬ 
riteta i vjerovanja puka u univerzalne svečeve zaštitničke 
moći. 


Damaz (Portugal, početak IV. st. - Rim, 384.). Rim¬ 
ski papa, erudit i izvrstan poznavatelj crkvene povijesti, 
autor hagiografske zbirke stihova “Carmina" posvećene 
prvim kršćanskim mučenicima i pomagač sv. Jeronimu u 
prevođenju Svetog pisma. 

Premda nije znan povod, sv. Damaz se smatra zaštitnikom 
od febrilnih bolesti te posebno od tifusa i paratifusa. 

Rasprava 

Nakon kratkih izdvojenih hagiografskih prikaza 15 svetaca 
koji se štuju kao zaštitnici od glavobolje, rečenu skupinu 
pokušat ćemo analizirati s još nekoliko različitih motrišta. 
Gledano prema spolu muškaraca je znatno više: 12 (80%) 
naprama 3 žene (20%), što odgovara i omjeru među 
ostalim svecima zaštitnicima gdje su muškarci zastupljeni 
u oko 70%, a žene u oko 30% slučajeva. 

Kronološki gledano četiri sveca spadaju među 
ranokršćanske mučenike iz razdoblja od I. do IV. stoljeća, 
šestero je živjelo u srednjem vijeku, a petero su razmjerno 
novi sveci iz razdoblja XVI. do XIX. stoljeća. Ranokršćanski 
mučenici žive i stradavaju diljem Rimskoga Carstva pod¬ 
jednako na Bliskom istoku, kao i u samome Rimu, a 
kasnije ih susrećemo u Europi pretežno među Talijanima 
i Nijemcima. 

Glede razloga odabira “specijalizacije" prema probavnim 
organima samo je u jednom slučaju bila presudna aso¬ 
cijacija s torturom i mučeničkom smrću (Erazmo). Petero 
je bolovalo i uspješno se nosilo s bolešću (Batilda, Franjo 
Asiški, Ivana Franciska de Chantal, Toma Akvinski i Vero¬ 
nika Giuliani), jedan je obolio i umro liječeći oboljele od 
kolere (Franjo Marija iz Camporossa). U dva slučaja radi se 
o autosugestivnom učinku (sv. Josip Benedikt Cottolengo 
javlja se u snu bolesnici koja njegovim zagovorom ozdrav- 
Ijuje, a sličan su razlog i “čudesna” ozdravljenja uz grob sv. 
VVolfganga. U preostalih šest primjera nije znana izravna 
hagiografska veza s bolestima probavnog trakta, što se 
može objasniti činjenicom da se tu radi o autoritativnim 
i karizmatskim ličnostima koje su nerijetko višestruki 
zaštitnici i od drugih bolesti. 

Zaključak 

Ne ulazeći u moguće dublje medicinske, religijske, psiho¬ 
socijalne i ine analize, u zaključku ovog tek fragmentarnog 
prikaza ostaje nada da se uspjelo potaknuti čitatelja na 
još jedan od mogućih načina sagledavanja povezanosti 
bolesti (u ovome slučaju probavnog sustava) i jednog od 
nebrojenih tradicionalnih pokušaja kojima su im se ljudi 
u prošlosti nastojali suprotstaviti. Na taj način sagledan 
fenomen svetaca-zaštitnika izlazi iz usko religijskih okvira 
i uključuje se u složeni sustav razvoja medicinske misli i 
prakse u njezinim najrazličitijim aspektima. 

